Virallinen lehti nro C 104 , 06/04/1998 s. 0216



B4-0313, 0377, 0378, 0379, 0380 ja 0382/98 Päätöslauselma Kosovon tilanteesta Euroopan parlamentti, joka - ottaa huomioon aiemmat päätöslauselmansa entisestä Jugoslaviasta ja Kosovosta sekä 29. helmikuuta 1996 antamansa suosituksen saavuttaa mahdollisimman nopeasti sopimus kiistassa Kosovon tulevaisuudesta ((EYVL C 78, 18.3.1996, s. 15.)), - ottaa huomioon Lontoossa 9. maaliskuuta 1998 pidetyn entisen Jugoslavian yhteysryhmän kokouksen tulokset, A. ilmaisee vakavan huolestumisensa Kosovon alueella viime päivinä kiihtyneistä väkivaltaisuuksista, B. on tietoinen siitä, että Kosovon alueen kriisin taustalla on se, että Serbian viranomaiset tukahduttivat vuonna 1989 alueen kulttuurisen ja poliittisen autonomian, ja on pahoillaan siitä, etteivät Serbian viranomaiset ole panneet täytäntöön edes melko vaatimatonta kouluopetusta koskevaa sopimusta vuodelta 1996, C. valittaa Serbian poliisin ylimitoitettuja ja aggressiivisia toimia rauhanomaisia mielenosoittajia ja siviilejä vastaan, mikä on vaatinut useita kuolonuhreja; kammoksuu monien naisten ja lasten joutumista Serbian järjestysjoukkojen toiminnan uhreiksi; valittaa samalla syvästi sitä, että jotkut Kosovon alueen albaaniväestön ääriaineksia edustavat ryhmät ovat turvautuneet väkivaltaan poliittisten tavoitteidensa saavuttamiseksi, D. painottaa, että ratkaisun Kosovon alueen syvenevään kriisiin on löydyttävä rauhanomaisin keinoin ja sen on perustuttava täydelliseen perusihmisoikeuksien ja oikeusvaltion kunnioittamiseen, E. on vakuuttunut, että poliittinen ratkaisu Kosovon alueen kriisiin on löydettävä myöntämällä kulttuurinen ja poliittinen autonomia alueen suurimmaksi osaksi albaaneista koostuvalle väestölle niin, ettei Euroopan rajoja muuteta, F. painottaa, että Kosovon alueella lisääntyneitä perusihmisoikeuksien loukkauksia ja siellä kiihtynyttä väkivaltaisuutta ei voida pitää Jugoslavian liittotasavallan sisäisenä asiana, ja että Euroopan unionilla on oikeus ja velvollisuus vaikuttaa aktiivisesti tämän tilanteen lopettamiseksi, G. panee edelleen erittäin huolestuneena merkille, että Kosovon alueen kriisi uhkaa välittömästi koko alueen vakautta ja on selvä uhka kansainväliselle rauhalle ja turvallisuudelle, H. panee merkille, että neuvosto on hyväksynyt EU:n toimiston avaamisen Pristinaan ja että tämän päätöksen täytäntöönpano, kuten myös pitkäaikaisen ETYJ:n lähetystön paluu Kosovoon, voi vaikuttaa merkittävästi alueen kehitykseen, I. ottaa huomioon, että mielipidevangeiksi tunnustettuja henkilöitä on vangittu toistuvasti epätasapuolisten oikeudenkäyntien perusteella, koska he ovat käyttäneet mielipiteen ja ilmaisun vapauttaan; 1. Tuomitsee Serbian poliisin ylimitoitetut ja aggressiiviset toimet rauhanomaisia mielenosoittajia ja siviilejä vastaan, mikä on vaatinut lukuisia kuolonuhreja, mm. monia naisia ja lapsia, jotka ovat joutuneet Serbian järjestysjoukkojen toiminnan uhreiksi; 2. Tuomitsee voimakkaasti ja varauksetta eri ryhmien kaikenlaisen väkivallan käytön Kosovon alueen poliittisen kriisin ratkaisemiseksi ja vaatii kaikilta kriisin osapuolilta itsehillintää ja pidättäytymistä väkivallan käytöstä; 3. Kehottaa YK:ta, EU:ta, ETYJ:iä, NATOa ja WEU:ta valmistelemaan väkivaltaa ehkäisevien interventiojoukkojen lähettämistä alueelle; 4. Kehottaa voimakkaasti Yhdistyneitä kansakuntia perumaan suunnitelmansa vetää pois väkivaltaa ehkäisevät interventiojoukkonsa (UNPREDEP) FYROMista; 5. Kehottaa Belgradin viranomaisia sallimaan välittömästi humanitaarisille järjestöille, toimittajille ja kansainvälisille tarkkailijoille pääsyn välikohtausten tapahtumapaikoille ja tutkimaan tapahtumat perusteellisesti, mikä mahdollisesti johtaa Haagin kansainvälisen sotarikostuomioistuimen toimenpiteisiin; 6. Kehottaa Jugoslavian liittotasavallan hallitusta ja Kosovon albaaniväestön edustajia aloittamaan kiireellisesti ja ilman ennakkoehtoja täysimittaiset, rakentavat neuvottelut Kosovon alueen tulevaisuudesta sen väestön kulttuurisen ja poliittisen autonomian saavuttamiseksi ilman rajojen muuttamista Euroopassa; 7. Kehottaa Euroopan unionin neuvostoa ja sen puheenjohtajavaltiota, yhdessä ETYJ:n ja muiden tahojen kanssa, jatkamaan ja lisäämään ponnisteluja tämän alueen kriisin ratkaisemiseksi rauhanomaisin keinoin; pyytää täten neuvostoa päättämään Euroopan unionista tehdyn sopimuksen J.3 artiklan mukaisesta yhteisestä toiminnasta; 8. Tukee entisen Jugoslavian yhteysryhmän päätöksiä painostuksen lisäämisestä presidentti Milosevicia ja Jugoslavian liittotasavallan hallitusta kohtaan, jotta Kosovon alueen pahenevaan kriisiin voitaisiin löytää sellainen rauhanomainen ja rakentava ratkaisu, joka takaa perusihmisoikeudet Kosovon koko väestölle ja perustuu oikeusvaltion täydelliseen kunnioittamiseen; 9. Vetoaa presidentti Miloseviciin, jotta hän reagoisi lähitulevaisuudessa rakentavasti yhteysryhmän vaatimuksiin, ettei kansainvälisen yhteisön tarvitsisi ryhtyä uusiin, pakottavampiin toimiin; 10. Antaa täyden tukensa kaikille Kosovon alueella ja sen ulkopuolella toimiville ryhmille ja henkilöille, jotka pyrkivät vakavasti Kosovon alueen ja sen asukkaiden tulevaisuutta koskevaan rakentavaan ratkaisuun, ja jotka pyrkivät näihin tavoitteisiin rauhanomaisin keinoin, sekä tähdentää erityisesti opiskelijoiden toiminnan merkitystä; 11. Kehottaa jäsenvaltioita antamaan pakolaisille tarvittavan kiireellisen avun sekä myöntämään viisumeita ja osoittamaan vieraanvaraisuutta konfliktialueelta pakeneville ihmisille ja pidättäytymään äkillisistä karkotuksista, jotka voivat uhata heidän henkeään; 12. Kehottaa puhemiestään välittämään tämän päätöslauselman neuvostolle, komissiolle, ETYJ:lle, Jugoslavian liittotasavallan hallitukselle sekä Kosovon albaaniväestön edustajille.